ब्लड-प्रेशर काबू में रहे, हड्डियां बनें मजबूत, तनाव से दिलाए राहत
जो लोग नियमित रूप से पेड़-पौधे लगाते हैं और बागवानी करते हैं, वो चुस्त-दुरूस्त रहते हैं। उनमें फुर्ती बनी रहती है। आप भी अगर एक्टिव रहना चाहते हैं या वजन कम करने के बारे में सोच रहे हैं तो बागवानी करना शुरू कर दीजिए।
जो लोग नियमित रूप से पेड़-पौधे लगाते हैं और बागवानी करते हैं, वो चुस्त-दुरुस्त रहते हैं। उनमें फुर्ती बनी रहती है। आप भी अगर एक्टिव रहना चाहते हैं या वजन कम करने के बारे में सोच रहे हैं तो बागवानी करना शुरू कर दीजिए।
यह बात हम नहीं कह रहे हैं, बल्कि अमेरिकी जर्नल ‘पब्लिक हेल्थ’ में कही गई है। बीमारियों को दूर रखने के लिए एक घंटे बागवानी करके 300 कैलोरी बर्न की जा सकती है।
साइकोलॉजिस्ट योगिता कादियान बताती हैं कि बागवानी शारीरिक और मानसिक तनाव दोनों कम करती है। नया शौक सीखने से तनाव से मुक्ति मिलती है और मानसिक सेहत सुधरती है। शरीर में कॉर्टिसोल हाॅर्मोन रिलीज होता है जो तनाव बढ़ाता है। बागवानी कॉर्टिसोल हाॅर्मोन रिलीज नहीं होने देता, ऐसे में व्यक्ति तनाव से बचा रहता है।
दिमाग की बत्ती जलाए रखे बागवानी 
बागवानी याददाश्त बनाए रखने का बेहतर तरीका है। सियोल नेशनल यूनिवर्सिटी के शोधकर्ताओं ने मनोरोगियों पर बागवानी के असर की जांच की। उन्होंने पाया कि जो लोग बागवानी करते थे, उनके दिमाग में नर्व ग्रोथ फैक्टर का स्तर अधिक होता है।
यानी घर में या आसपास पेड़-पौधे लगाने से दिमाग का विकास होता रहता है। दिमाग काफी एक्टिव बना रहता है। यही वजह है कि बागवानी अल्जाइमर के जोखिम को कम करती है। योगिता कहती हैं कि अगर किसी को मानसिक बीमारी के लक्षण नजर आए तो वह घर में या लॉन में पेड़-पौधे लगा सकता है।
खबर में आगे बढ़ने से पहले इस पोल में अपनी राय दें
ब्लड प्रेशर कंट्रोल करे
नेशनल हार्ट, लंग और ब्लड इंस्टीट्यूट के मुताबिक 30-45 मिनट की बागवानी करने से दिल की सेहत बेहतर होती है। गॉर्डनिंग एक थेरेपी है, जिससे सेहत दुरुस्त रहती है। महज 20 से 30 मिनट की बागवानी से कोलेस्ट्रॉल, ब्लड प्रेशर और दिल की बीमारियों का खतरा भी कम होता है। गार्डनिंग के दौरान खुदाई, गुड़ाई, सिंचाई जैसी गतिविधियों के चलते शरीर में ब्लड का सर्कुलेशन सुधरता है और इससे हार्ट भी हेल्दी रहता है।
बागवानी से सुधारें ब्लड शुगर लेवल 
रोजाना बागवानी करने से ब्लड शुगर लेवल कम होता है। ऐसा इसलिए है क्योंकि सूरज की रोशनी के संपर्क में आने से शरीर को इंसुलिन लेवल कंट्रोल करने में मदद होती है।
पेड़-पौधे लगाने से हड्डियां होती हैं मजबूत 
जब आप बागवानी करते हैं तो सूरज की किरणों के संपर्क में आते हैं, जो हड्डियों के लिए फायदेमंद है। धूप में रहने के दौरान शरीर को विटामिन डी मिलता है, जो कैल्शियम को सोखने में मदद करता है। कैल्शियम हड्डियों को मजबूत बनाता है और कैंसर के खतरे को कम करता है।
बीमारियों से उबरने के लिए बागवानी करें 
योगिता कादियान कहती हैं, सर्जरी या बीमारियों से उबरने वाले लोग, जो ठीक होने के दौरान हरियाली देखते हैं, उन्हें उन लोगों की तुलना में दवाओं और अस्पताल में कम समय रहने की जरूरत होती है, जिन्होंने हरियाली नहीं देखी है। इसलिए, जब बीमार हों या सर्जरी के बाद स्वस्थ हो जाएं तो बेहतर स्वास्थ्य के लिए बागवानी करें।
पौधे हवा को साफ करते हैं, कैंसर एजेंट काे हटाते हैं
नासा के 1989 में एक शोध के मुताबिक, पौधे हवा की क्वालिटी में सुधार करते हैं। यह हवा से कैंसर पैदा करने वाले तत्वों को हटा सकते हैं। बाद में शोधकर्ताओं ने यह भी पाया कि गमले में लगे पौधों में मौजूद मिट्टी के सूक्ष्मजीव भी हवा को शुद्ध करने में मदद करते हैं। पौधे लगाने से मूड बेहतर होता है, तनाव दूर होता है और सक्रिय रहने में मदद मिलती है।
किचन गार्डनिंग का शौक है तो घर में उगाएं सब्जियां
किचन गार्डनिंग का शौक है तो घर में ही टमाटर, मिर्ची, मूली, गाजर, हरी मटर, अदरक, पालक के साथ-साथ अश्वगंधा, तुलसी, सर्पगंधा लगा सकते हैं। यह सब्जियां कम जगह में तेजी से बढ़ती हैं। पत्तेदार सब्जियां ठंडे तापमान को पसंद करती हैं और भरपूर नमी वाली अच्छी जल निकासी वाली मिट्टी में पनपती हैं।
किचन गार्डन में काम आएंगे ये तीन जड़ी-बूटी वाले पौधे
किचन गार्डन में आप जड़ी बूटी वाले पौधे भी लगा सकते हैं। ज्यादातर जड़ी बूटियों को बढ़ने के लिए बहुत धूप या जगह की जरूरत नहीं होती है। 
तुलसी का पौधा- तुलसी एक जड़ी बूटी वाला पौधा है जिसे बीज या अंकुर से उगाया जाता है। तुलसी के पौधे को बहुत धूप की जरूरत नहीं होती। तुलसी गर्म तापमान में आसानी से पनपती है। इसके पौधे को जल निकासी वाली जगह पर लगाना चाहिए।
तुलसी का इस्तेमाल औषधियों के लिए किया जाता है। तुलसी का उपयोग कीड़ों को भगाने के साथ ही कई बीमारियों में भी फायदेमंद होता है। सर्दी, जुकाम, कोलेस्ट्रॉल लेवल में सुधार कर ब्लड प्रेशर को कम करने में भी इसका उपयोग किया जाता है।
कैमोमाइल का पौधा-कैमोमाइल एक औषधीय पौधा है। इस पौधे के सूखे हुए फूलों का इस्तेमाल आमतौर पर चाय बनाने के लिए किया जाता है। इस पौधे को आसानी से गमले में लगाया जा सकता है।
इसे लगाने के बाद समय-समय पर उसमें खाद डालने से इसमें जल्दी विकास होता है। इसके इस्तेमाल से पाचन दुरुस्त रहता है। गठिया और बवासीर जैसी समस्याओं में आराम देता है।
धनिया का पौधा-धनिया का पौधा आसानी से लगाया जा सकता है। इसे बीज से उगाया जाता है। बीज भिगोकर लगाना चाहिए। थोड़े दिनों में इसका पौधा तैयार हो जाता है।
धनिये की पत्ती और बीज का इस्तेमाल खाना पकाने में जड़ी बूटी और मसाले के तौर पर किया जाता है।
डिस्क्लेमर-इस लेख में मौजूद जानकारी मनोवैज्ञानिक एक्सपर्ट की सलाह पर आपके रूटीन लाइफ को हेल्दी और ताजगी देने की जानकारी देती है। अगर आपकी सेहत में थोड़ा भी उतार चढ़ाव हो रहा है तो डॉक्टर से सलाह लें।